เตือนข่าวปลอม อย่าหลงเชื่อ! “สธ.” ประกาศฉุกเฉิน ระวัง 35 พื้นที่สีแดง เสี่ยง “โควิด”
เตือนข่าวปลอม อย่าหลงเชื่อ! “สธ.” ประกาศฉุกเฉิน ระวัง 35 พื้นที่สีแดง เสี่ยง “โควิด”
เตือนข่าวปลอม อย่าหลงเชื่อ! “สธ.” ประกาศฉุกเฉิน ระวัง 35 พื้นที่สีแดง เสี่ยง “โควิด”
8 ก.ย. 2563

ผู้สื่อข่าวรายงานว่า ตามที่มีการโพสต์และแชร์ข้อความในสื่อต่างๆ ถึงประเด็นเรื่อง กระทรวงสาธารณสุข (สธ.) ประกาศฉุกเฉิน ระวัง 35 พื้นที่สีแดง เสี่ยงโควิด-19 นั้น ล่าสุด ทางศูนย์ต่อต้านข่าวปลอมได้ตรวจสอบข้อเท็จจริงโดย กรมควบคุมโรค กระทรวงสาธารณสุข พบว่าข้อมูลดังกล่าวนั้น เป็นข้อมูลเท็จ
ทั้งนี้ สืบเนื่องจากกรณีที่มีการแชร์ข้อความว่า สาธารณสุขประกาศฉุกเฉิน ประเทศไทยกำลังเข้าเฟส 3 ให้ระวังผู้ป่วยเป็นพัน พร้อมมี 35 สถานที่ ทั้งในพื้นที่กรุงเทพมหานคร และต่างจังหวัด ระบุว่าเป็นพื้นที่สีแดงเสี่ยงโควิด-19 ให้ระวังด้วยนั้น ทางกระทรวงสาธารณสุขได้ออกมาชี้แจงว่า ไม่เป็นความจริง ประเด็นดังกล่าวเป็นข้อมูลที่ถูกแชร์ซ้ำ โดยทางศูนย์ต่อต้านข่าวปลอมได้มีการเผยแพร่เป็นข่าวปลอมไปแล้วตั้งแต่เดือนมีนาคมที่ผ่านมา
และเพื่อความปลอดภัยประชาชนสามารถป้องกันตนเองได้ด้วยการหมั่นล้างมือให้สะอาด ลดการสัมผัสที่ไม่จำเป็น และสวมหน้ากากอนามัย โดยทั้งนี้สิ่งที่ควรตระหนักคือ การป้องกันตนเองอย่างเคร่งครัด และเลือกรับข่าวสารที่มาจากหน่วยงานทางราชการเท่านั้น
ดังนั้น ขอให้ประชาชนอย่าหลงเชื่อข้อมูลดังกล่าว และขอความร่วมมือไม่ส่ง หรือแชร์ข้อมูลดังกล่าวต่อในช่องทางสื่อสังคมออนไลน์ต่างๆ และเพื่อให้ประชาชนได้รับข้อมูลข่าวสารเกี่ยวกับสถานการณ์ของเชื้อไวรัสโควิด-19 สามารถติดตามได้ที่เว็บไซต์ https://ddc.moph.go.th/ หรือโทรสายด่วน 1422 และเฟซบุ๊ก ศูนย์ข้อมูล COVID-19
